b'\n_START_ARTICLE_\n1848 m. Pranc\xc5\xabzijos Konstitucija\n_START_SECTION_\nPri\xc4\x97mimo aplinkyb\xc4\x97s\n_START_PARAGRAPH_\nPenktajame XIX a. de\xc5\xa1imtmetyje sustipr\xc4\x97jo opozicija, remiama \xc5\xbeem\xc5\xb3j\xc5\xb3 ir vidurini\xc5\xb3 visuomen\xc4\x97s sluoksni\xc5\xb3. \xc5\xa0ios opozicijos veikl\xc4\x85 paskatino 1847\xe2\x80\x931848\xc2\xa0m. kilusi kriz\xc4\x97, bendra pad\xc4\x97tis Europoje (\xe2\x80\x9eTaut\xc5\xb3 pavasaris\xe2\x80\x9c). 1848\xc2\xa0m. vasario 22 d. kilo revoliucija ir liepos monarchija buvo nuversta. Tuoj pat sudaryta Laikinoji vyriausyb\xc4\x97 paskelb\xc4\x97 Pranc\xc5\xabzij\xc4\x85 respublika ir visuotin\xc4\x97s rinkim\xc5\xb3 teis\xc4\x97s pagrindu suorganizavo Nacionalinio susirinkimo rinkimus, kuris ir pri\xc4\x97m\xc4\x97 Antrosios respublikos konstitucij\xc4\x85, rinkimus.\n_START_SECTION_\nValstybin\xc4\x97 santvarka\n_START_PARAGRAPH_\nRespublika.\n_START_SECTION_\n\xc4\xaestatym\xc5\xb3 leid\xc5\xbeiamoji vald\xc5\xbeia\n_START_PARAGRAPH_\nVien\xc5\xb3 r\xc5\xabm\xc5\xb3 parlamentas\xc2\xa0\xe2\x80\x93 Nacionalinis susirinkimas. Nacionaliniam susirinkimui, kiekvienam jo nariui suteikta \xc4\xafstatym\xc5\xb3 leidybos iniciatyvos teis\xc4\x97. Nariai neatsak\xc4\x97 u\xc5\xbe mintis i\xc5\xa1sakytas susirinkime (indemnitetas). Nacionalinis susirinkimas skyr\xc4\x97 Valstyb\xc4\x97s tarybos narius, kuri buvo techninio pob\xc5\xabd\xc5\xbeio institucija, rengusi \xc4\xafstatym\xc5\xb3 projektus, atlikusi administracinio teismo funkcijas (kaip ir 1799\xc2\xa0m. analogi\xc5\xa1ka Valstyb\xc4\x97s taryba, tik buvo atsakinga jau ne vyriausybei, o Nacionaliniam susirinkimui)._NEWLINE_\xc4\xaestatym\xc5\xb3 leid\xc5\xbeiamosios vald\xc5\xbeios rinkim\xc5\xb3 tvarka: Nacionalinis susirinkimas renkamas 3 metams visuotiniais rinkimais. Antrosios Respublikos konstitucija pirm\xc4\x85kart Europoje \xc4\xafved\xc4\x97 tiesioginius slaptus rinkimus. Atstovai n\xc4\x97ra var\xc5\xbeomi imperatyviojo mandato. Rinkimuose gal\xc4\x97jo dalyvauti pranc\xc5\xabzai vyrai, sulauk\xc4\x99 21\xc2\xa0m. am\xc5\xbeiaus, turintys pilietines ir politines teises.\n_START_SECTION_\nVykdomoji vald\xc5\xbeia\n_START_PARAGRAPH_\nPrezidentas. Tai buvo pirmoji prezidento institucija Europoje. Jis gal\xc4\x97jo sudaryti ir tvirtinti tarptautines sutartis, skirti ir atleisti ministrus, diplomatinius atstovus, teis\xc4\x97jus ir kai kuriuos kt. auk\xc5\xa1tuosius valdininkus, u\xc5\xbetikrinti valstyb\xc4\x97s saugum\xc4\x85, vadovavo karin\xc4\x97ms paj\xc4\x97goms. Per ministrus prezidentas gal\xc4\x97jo teikti Nacionaliniam susirinkimui \xc4\xafstatym\xc5\xb3 projektus, jis tvirtino ir gal\xc4\x97jo vetuoti \xc4\xafstatymus, ta\xc4\x8diau jo veto buvo nesunkiai apeinama. Prezidentui grie\xc5\xbetai draud\xc5\xbeiama paleisti Nacionalin\xc4\xaf susirinkim\xc4\x85, tai prilyginama nusikaltimui. Prezident\xc4\x85 Nacionalinis susirinkimas gal\xc4\x97jo nu\xc5\xa1alinti, ta\xc4\x8diau \xc5\xa1iam atsisakius paklusti, negal\xc4\x97jo jo kaip nors priversti._NEWLINE_Vykdomosios vald\xc5\xbeios rinkimas: Tokia pat tvarka kaip ir Nacionalinio susirinkimo rinkimuose, tik kitas terminas\xc2\xa0\xe2\x80\x93 4\xc2\xa0m. be teis\xc4\x97s b\xc5\xabti perrinktam kitai kadencijai.\n_START_SECTION_\n\xc5\xbdmogaus teisi\xc5\xb3 \xc4\xaftvirtinimas\n_START_PARAGRAPH_\nKonstitucijos preambul\xc4\x97 buvo savoti\xc5\xa1ka \xc5\xbemogaus ir pilie\xc4\x8dio teisi\xc5\xb3 deklaracija. 4 str. skelb\xc4\x97 Pranc\xc5\xabzij\xc4\x85 \xe2\x80\x9esocialine respublika\xe2\x80\x9c, besiremian\xc4\x8dia laisv\xc4\x97s lygyb\xc4\x97s, brolyb\xc4\x97s principais. Skelbiama nema\xc5\xbeai socialinio pob\xc5\xabd\xc5\xbeio garantij\xc5\xb3\xc2\xa0\xe2\x80\x93 teis\xc4\x97 \xc4\xaf darb\xc4\x85, nemokam\xc4\x85 pradin\xc4\xaf mokym\xc4\x85, teisingesnis prievoli\xc5\xb3 ir naudos paskirstymas. II konstitucijos skirsnis skirtas pilie\xc4\x8dio teis\xc4\x97ms: deklaruojama lygiateisi\xc5\xa1kumas, s\xc4\x85jung\xc5\xb3, spaudos, tik\xc4\x97jimo, darbo ir verslo laisv\xc4\x97s, asmens ir nuosavyb\xc4\x97s nelie\xc4\x8diamyb\xc4\x97. Kas nenurodyta tame kataloge, laikyta nedraud\xc5\xbeiamu, konstitucija var\xc5\xbeanti tik \xc4\xafstatym\xc5\xb3 leid\xc4\x97j\xc4\x85, kuriam draud\xc5\xbeiama leisti teises var\xc5\xbean\xc4\x8dius \xc4\xafstatymus.'